钦定古今图书集成/明伦汇编/交谊典/第070卷 > 《祭墓文》王羲之
## 钦定古今图书集成/明伦汇编/交谊典/第070卷 > 《祭墓文》王羲之

维永和十一年三月癸卯朔九日辛亥，小子羲之敢
告二尊之灵。羲之不天，夙遭闵凶，不蒙过庭之训，母
兄鞠育，德渐庶几，遂因人乏，蒙国宠荣，进无忠孝之
节，退违推贤之义，每仰咏老氏周《任》之诫，常恐斯亡
无日，忧及宗祀，岂在微身而已。是用寤寐永叹，若坠
深谷，止足之分，定之于今。谨以今月吉辰，肆筵设席，
稽颡归诚，告誓先灵：“自今之后，敢渝此心，贪冒苟进，
是有无尊之心而不子也。”子而不子，天地所不覆载，
名教所不得容。信誓之诚，有如皦日。